《为张藻仲题高文璧画抱琴图》
元代·邾经

听鹤亭前春澹沱，宿雨犹含百花妥。
已愁三月酒船空，宣也抱琴能觅我。
为言来自青衣洞，载得官醪满书舸。
青衣仙人期远游，紫鸾将车尚虚左。
老夫久矣厌刍豢，从之欲乞丹砂颗。
孰云仙佩不可攀，洞天芒芒云久锁。
只缘酤禁日以迫，尔尊我罍视犹夥。
便须秉烛夜相继，过此将无生酒祸。
老夫自适无何乡，故不饮醇今亦颇。
阮宣杖头每独挂，陶令纱巾不曾裹。
三泖平分碧玉壶，九峰半落芙蓉朵。
从人拍手笑醉翁，写入新图无不可。
胡为高璧忘吾形，只画张宣遗么麽。
宣也亦复颀而瘠，画作修髯知则那。
想当下笔天机精，梦蝶轩中盘礴裸。
不画邻瓮吏部縳，不图醉锸刘伶荷。
为写抱琴山水间，意者于吾犹未果。
璧也山林同此情，自惜老夫身懒惰。
宣乎岂是王门伶，聊复尘中客裾拕。
朱弦清庙尔当荐，金马朝登夕青琐。
百年礼乐崩且坏，谁其兴诸悲皃轲。
钟期伯牙宁后遭，余子眼中螟与蠃。
高君宿昔号酒狂，过肆相牵倾白堕。
自经丧乱赖酒活，今则禁之何倮。
便携张生入山去，石上弹琴松下坐。
松肪酿熟中山醪，商颜采芝当蔬蓏。
生不我留呼酒查，望入云汉星侈哆。
莫过牵牛谈世事，但恐笑人如鳖跛。
吾嗟高君真不凡，游戏丹青出兵火。
后天有约醉寻真，可能同鼓蓬莱柁。

作者简介：经字仲谊，维扬海陵（今泰州）人，元末进士。有《玩斋集》。